དེ་རིང་ང་ཚོ་འདིར་མང་པོ་ཞིག་མཉམ་དུ་འཛོམས་པ་ཙམ་དུ་མ་ཟད།ཕ་ཡུལ་དུའང་དུས་ཚོད་འདིའི་ཐོག་ལ་དགོན་པ་སོ་སོའི་ནང་དུ་མི་མང་པོ་ཞིག་མཉམ་དུ་འཛོམས་ནས་གསོལ་འདེབས་དང་སྨོན་ལམ་རྒྱག་གི་ཡོད་འདུགང་ཚོས་འབྲེལ་ཡོད་བླ་སློབ་རྣམས་ཀྱིས་ད་ལྟའི་བར་དུ་བསགས་པའི་དགེ་ཚོགས་རྒྱ་ཆེན་པོ་བསྒྲུབས་པ་དེ་དག་རྫོགས་བྱང་གི་རྒྱུར་བསྔོ་བ་དང༌།ལྷག་པར་དུ་དགེ་སྒྲུབ་ཞབས་བརྟན་གང་བྱས་པ་དེ་དག་ཐམས་ཅད་གཙོ་བོ་ྋརྒྱལ་བ་རིན་པོ་ཆེ་སྐུ་ཚེ་བརྟན་པའི་དོན་དུ་བརྟན་བཞུགས་འབུལ་གྱི་ཡོད་སྙམ་པའི་ཐོག་ནས་གསོལ་འདེབས་སྨོན་ལམ་ཞུ་དགོས།སོ་སོའི་དགོན་པའི་ནང་དུ་བླ་མ་དང་དགེ་བའི་བཤེས་གཉེན་སོགས་བསྟན་པ་འཛིན་པའི་སྐྱེས་བུ་དམ་པ་མང་པོ་ཡོད་པ་ཡིན་དུས།སྐྱེས་བུ་དམ་པ་དེ་དག་གི་སྐུ་ཚེ་བརྟན་པའི་དོན་དུ་ཡིན་སྙམ་པའི་ཐོག་ནས་བསྔོ་བ་བྱ་དགོས།ངས་བརྟན་བཞུགས་དངོས་གཞི་དབུ་མ་བཙུགས་པའི་གོང་དུ་སྐད་ཆ་ཚིག་ཁ་ཤས་བཤད་དགོས་པའི་རྒྱུ་མཚན་གཙོ་བོ་ཡང༌།ཐོག་མཐའ་གཉིས་ལ་བྱ་བ་གཉིས་ཞེས་གསུང་སྲོལ་ཡོད་པ་ལྟར།ཐོག་མའི་སྐབས་རྣམ་པ་ཚོས་འདི་ལྟར་རྒྱུའི་ཀུན་སློང་བཅོས་ནས་བསམ་བློ་ཡག་པོ་གཏོང་ཐུབ་པ་ཡིན་ན།རང་གཞན་གཉིས་ཀ་ཚེ་རིང་པོ་ཡོང་བ་ལ་ཕན་པར་མ་ཟད།ྋརྒྱལ་བ་རིན་པོ་ཆེ་སྐུ་ཚེ་བརྟན་པའི་རྒྱུར་ཡང་འགྲོ་གི་རེད་ལ།དགོན་པ་སོ་སོའི་ནང་གི་བླ་མ་དགེ་བའི་བཤེས་གཉེན་དེ་དག་གིས་མཚོན་པའི་བསྟན་འཛིན་གྱི་སྐྱེས་བུ་དམ་པ་རྣམས་སྐུ་ཚེ་བརྟན་པའི་ཆེད་དུ་རྣམ་པ་ཚོས་ཀུན་སློང་བཅོས་ནས་སྨོན་ལམ་ཡག་པོ་རྒྱག་རོགས།